པར་ངོས་རྩོམ་སྒྲིག་པ་ཞིག་ཡིན་ན་བོད་ཡིག་གི་རྨང་གཞི་ཟབ་མོ་ཞིག་ཡོད་དགོས་ལ།དེ་མིན་མི་རིགས་རིག་གནས་དང་སྲིད་ཇུས།ཁྲིམས་ལུགས་ལ་སོགས་པ་ཕྱོགས་སྣ་མང་མཁྱེན་པ་ཡིན་ན།པར་ངོས་ཚུ་ཚད་འཛོམས་པ་ཡག་པོ་ཞིག་སྒྲིག་ཐུབ་པ་རེད།པར་ངོས་ཇུས་འགོད་པ་ཞིག་ཡིན་ན་ཡང་པར་ངོས་ཇུས་འགོད་ཀྱི་ཤེས་བྱ་འཛོམས་དགོས་ལ།ཆེད་ལས་མིན་རུང་དེང་སང་དྲ་ངོས་དང་དཔེ་དེབ་སོགས་ནས་ཆེད་ལས་ཕྱོགས་ལ་སློབ་སྦྱོང་བྱེད་ཀྱང་སྟབས་བདེ་བས།རང་གི་པར་ངོས་ཇུས་འགོད་ཀྱི་ལག་རྩལ་ཇེ་མཐོར་གཏོང་བའི་དགོས་པ་ཆེན་པོ་ཡོད།པར་ངོས་ཇུས་འགོད་དང་རྩོམ་སྒྲིག་བྱེད་དུས་རྒྱུན་དུ་འཕྲད་པའི་གནད་དོན་རེ་འགའ་ནི་འདིར་བཤད་ན།ཐོག་མར་ཟླ་ཚེས་ལ་མཉམ་འཇོག་དགོས།པར་ངོས་སྒྲིག་དུས་ཟླ་ཚེས་འབྲི་ས་ནི་ཟུར་ན་ཡོད་པས་ངེས་པར་ཐོག་མར་ཟླ་ཚེས་ཁ་སྐོང་དང་།དེ་ནས་བོད་ལུགས་ཟླ་ཚེས་དང་སྤྱི་ལོའི་ཟླ་ཚེས།གཟའ་དང་སྤྱི་གྲངས་སོགས་ཅུང་ནོར་སླ་བ་དག་ཚད་ལྡན་ལི་ཐོ་ལ་བསྟུན་ནས་འབྲི་བར་མཉམ་འཇོག་དགོས།པར་ངོས་ཐོག་འདྲ་པར་མེད་ན་པར་ངོས་མི་མཛེས་ལ་ཀློག་པ་པོའི་ཡིད་ཀྱི་སྤྲོ་བའང་འདྲེན་དཀའ་བས།སྤྱིར་བཏང་དུ་འདྲ་པར་གཉིས་ཡན་བཀོད་སྒྲིག་བྱས་ན་ཅུང་འཚམས་པར་འདོད།འདྲ་པར་བཀོད་སྒྲིག་བྱེད་དུས་ཀྱང་བརྙན་རྒྱུ་ཁྲིཡན་བཀོད་སྒྲིག་བྱེད་དགོས་ལ།འདྲ་པར་གྱི་ཚོན་མདངས་ནག་ཤོས་ཆེ་བའམ་འདྲ་པར་གྱི་མགོ་མཇུག་ཏུ་དཀར་ཆ་བསྐྱུར་བར་གཟབ་དགོས།དེ་ལས་ཀྱང་གལ་ཆེ་བ་ནི་འདྲ་པར་གྱི་ཆེ་ཆུང་དེ་བསྡུར་ཚད་ལྟར་ཆེ་ཆུང་གཏོང་བ་ལས་ཐད་ཀར་དུ་གོང་དང་འོགའཕྲེད་དུ་འཐེན་ན་འདྲ་པར་ནང་གི་མི་དང་ཡུལ་ལྗོངས་ལ་སོགས་པའི་ནང་དོན་གྱི་གཟུགས་འགྱུར་སྲིད་པས་འདི་ཡང་ཅིས་ཀྱང་གཟབ་དགོས་པའི་གནས་ཡིན།ལག་ཁྱེར་ཁ་པར་ལས་བླངས་པའི་འདྲ་པར་དང་ཡང་ན་པར་ཆས་ལས་བླངས་པའི་འདྲ་པར།དྲ་ཐོག་ནས་འཚོལ་བསྡུ་བྱས་པའི་རྒྱུ་ཆའི་འདྲ་པར་གང་ཡིན་ཡང་རབ་ཡིན་ན་མཉེན་ཆས་ལས་རྩོམ་སྒྲིག་བྱས་ཚར་དུས་ད་གཟོད་པར་ངོས་སྟེང་བཀོད་ན་ཚད་གཞི་དང་མཐུན་ལ་ཚགས་པར་དཔར་ཐོན་དུས་གསལ་ཆ་ལྡན་པར་ཡང་ཕན་པ་རེད།འདྲ་པར་དང་སྦྲགས་ནས་བཤད་ན།འདྲ་པར་གྱི་གསལ་བཤད་འབྲི་དུས་སྤྱིར་བཏང་དུ་ཡི་གེའི་ཆེ་ཆུང་དེ་ངེས་པར་དུ་གསར་འགྱུར་གྱི་ཡི་གེའི་ནང་དོན་ལས་ཚད་གཞི་གཅིག་གིས་ཇེ་ཆུང་དུ་གཏོང་དགོས་ལ།གཞན་འདྲ་པར་གྱི་གསལ་བཤད་ཡི་གེའི་འོག་ཏུ་བཀྲག་ཚད་དམའ་བའི་ཁ་དོག་བཀོད་སྒྲིག་བྱས་ཀྱང་ཆོག